《乌江》
清代·王苏

楚歌四面天茫茫，数行泣掩重瞳光。君王岂特万人敌，淮阴自将十万当。

东城仅存廿八骑，犹能斩将夸身强。大泽掀泥走辟易，神骓难踏波汪洋。

泗上亭长逼兄弟，乌江亭长须君王。江东虽小尚足王，一语气已吞萧张。

曷不用之作舟楫，汉兵后至无帆樯。货宝妇女委弃尽，纵不富贵宜还乡。

胡为刎颈赠故旧，实乃自暴非天亡。至今遗庙向江涘，尘土满目春风凉。

阶前舞草何旖旎，贞魂不屑为鸳鸯。思将白铁铸项伯，舁而跽之两戺旁。

男儿失节美人死，寘令相对知惭惶。惜哉亭长计不售，姓名乡里遗子长。

八千子弟无一返，孤儿泣血心慨慷。钟离昧存季布在，呼使将此恢咸阳。

事功不成死未晚，仆者复起诚难量。鸿门一误乌江再，杜默何缘涕泗滂。

作者简介：王苏，字侪峤，江阴人。乾隆庚戌进士，改庶吉士，授编修，历官卫辉知府。有《试畯堂诗集》。